Rijaset IZ u BiH o organizaciji vjerskog života u ramazanu

Kako ne bi došlo do bilo kakvih nejasnoća oko implementacije instrukcija koje je usvojio Rijaset Islamske zajednice u BiH o organizaciji vjerskog života u ramazanu tokom vanrednih okolnosti izazvanih širenjem koronavirusa, iz Islamske zajednice još jednom podsjećaju sve članove i pripadnike Zajednice da će ranije mjere Rijaseta koje su donesene na osnovu naredbi i preporuka nadležnih organa i dalje ostati na snazi.

– Islamska zajednica će u potpunosti poštovati instrukcije nadležnih državnih organa. To znači da će se poštivati policijski sat, da će dnevne namaze klanjati samo imam i mujezin, a džumu imam, mujezin i članovi džematskog odbora – saopćeno je iz Ureda za odnose s javnošću Rijaseta.

U saopćenju se također apeluje na vjernike da iftare organizuju samo u krugu porodice i da u svojim domovima obavljaju dnevne namaze i teravih-namaz.

Kako je istaknuto, Islamska zajednica se nada da će nadležni državni organi u skladu sa epidemiološkom situacijom krenuti u liberalizaciju mjera i da će one obuhvatiti i vjerske zajednice, te da će i Rijaset u skladu s tim donositi nove instrukcije.

– Rijaset IZ u BiH je već spremio posebne protokole za organizaciju vjerskog života pod posebnim uslovima i sa brojem prisutnih koji bude dozvoljen i koji će se primjenjivati kada se za to steknu uslovi, odnosno kada nadležni državni organi liberaliziraju dosadašnje mjere – zaključuje se u današnjem saopćenju.